《慈恩寺怀旧》
唐代·李端

去者不可忆，旧游相见时。凌霄徒更发，非是看花期。

倚玉交文友，登龙年月久。东阁许联床，西郊亦携手。

彼苍何暧昧，薄劣翻居后。重入远师溪，谁尝陶令酒。

伊昔会禅宫，容辉在眼中。篮舆来问道，玉柄解谈空。

孔席亡颜子，僧堂失谢公。遗文一书壁，新竹再移丛。

始聚终成散，朝欢暮不同。春霞方照日，夜烛忽迎风。

蚁斗声犹在，鸮灾道已穷。问天应默默，归宅太匆匆。

凄其履还路，莽苍云林暮。九陌似无人，五陵空有雾。

缅怀山阳笛，永恨平原赋。错莫过门栏，分明识行路。

上智本全真，郄公况重臣。唯应抚灵运，暂是忆嘉宾。

存信松犹小，缄哀草尚新。鲤庭埋玉树，那忍见门人。

作者简介：李端（约737年—约784年），字正已，出身赵郡李氏东祖房，唐代诗人。是北齐文宣帝高洋皇后李祖娥的堂弟李孝贞六世孙。少居庐山，师事诗僧皎然。大历五年进士。曾任秘书省校书郎、杭州司马。晚年辞官隐居湖南衡山，自号衡岳幽人。今存《李端诗集》三卷。其诗多为应酬之作，多表现消极避世思想，个别作品对社会现实亦有所反映，一些写闺情的诗也清婉可诵，其风格与司空曙相似。李端是大历十才子之一。今存《李端诗集》三卷。其子李虞仲，官至兵部侍郎。